9. Patekimas į keleivių vežimo tolimojo susisiekimo ir miesto autobusais rinką (nauja redakcija) (
-Prieš balsavimą:
Hannes Swoboda
(DE) Gerb. Pirmininke, aš tik norėjau padėkoti gerb. M. Groschui ir Transporto ir turizmo komiteto nariams už tai, kad leido mums šį klausimą atidėti iki šios dienos. Kaip matote, pasiekėme neabejotinai palankų sutarimą.
Pirmininkas
Na, mes dar nebalsavome, bet viliuosi, kad esate teisus.
Mathieu Grosch
pranešėjas. - (DE) Gerb. Pirmininke, mes jau buvome surengę diskusijas šiuo klausimu Strasbūre, todėl šiandien daugiau svarstyti nebereikia. Kalbant apie vadinamąsias 12 dienų keliones, mes pasiekėme puikų bendrą įvairių partijų kompromisą, kartu buvo pateikti derybų su socialiniais partneriais rezultatai. Iš tiesų galima būtų pasakyti, kad čia, šiuose rūmuose, pagerinome su socialiniais partneriais pasiektą kompromisą. Viliuosi, kad esant dideliam pritarimui, šį klausimą gebėsime užbaigti labai sėkmingai.
Norėčiau taip pat pažymėti, kad derėtų balsuoti už 31 pakeitimo tekstą anglų kalba, nes pastebėjau, kad tekstuose prancūzų ir vokiečių kalbomis trūksta labai svarbaus žodžio.
Pirmininkas
Tekstai įvairiomis kalbomis bus patikrinti.
